To mænd på 31 og 37 år er ved retten i Aalborg tiltalt for at have været involveret i indbrud og hæleri i en sag, som sammenlagt løber op i mere end 1,6 millioner kroner. Et af de mere spektakulære forhold i anklageskriftet drejer sig om et større vinkup, som blev begået i Nyborg på Fyn mellem 4, og 6. oktober sidste år. Politiet mener som udgangspunkt, at de to mænd selv deltog i kuppet, hvor der blev stjålet 10 paller med rød- og hvidvin til en værdi af mere en halv million kroner. De 10 paller med vin blev fundet af politiet, da de 3. november ved 19.30-tiden ransagede et lager i Tylstrup. Her befandt de to mænd sig ifølge anklageskriftet, og de var i besiddelse af den store mængde vin fra kuppet i Nyborg. Politiet mener som sagt, at de to mænd selv deltog i selve indbrudstyveriet, men finder retten ikke det bevist, vil sagens anklager gå efter at få de to dømt for hæleri af særlig grov beskaffenhed. Lager fyldt med tyvekoster Vinen var ikke det eneste, politiet fandt på lageret i Tylstrup ved ransagningen i november. Der var en lang række andre værdifulde ting, som den 31-årige mand er tiltalt for hæleri af. Det drejer sig om kostbare havemaskiner til 194.000 kroner, 16 maskiner til kaffebrygning til 78.000 kroner samt mere end tre paller med arbejdshandsker til en værdi af 250.000 kroner. Den 31-årige er desuden tiltalt for at have været involveret i et par andre større indbrud. Et af dem gik ud over et nybyggeri i Hald Ege ved Viborg. Her blev nybyggeriet tømt for Velux ovenlysvinduer og en lang række hårde hvidevarer til en værdi af mere end 273.000 kroner. Stjal 49 trampoliner Endelig er den 31-årige tiltalt for at være bagmand i et kup natten til 24. oktober på Loftbrovej i Nørresundby. Her brød tre mænd ind i en lagerhal og stjal 49 trampoliner og 22 sikkerhedsnet til 342.000 kroner. Ifølge anklageskriftet havde de tre en MAN-lastbil med, som det var hensigten at bruge til at køre trampolinerne væk, men så langt nåede de ikke. De blev nemlig opdaget og anholdt af politiet. Trampolintyveri førte til anholdelser Den efterfølgende efterforskning førte politiet på sporet af den 31-årige, fordi han ifølge anklageskriftet forud for trampolin-kuppet havde sendt beskeder til en af de involverede om, hvor de kunne parkere lastbilen, og hvad de skulle stjæle på lageret. Det spor ledte så politiet videre og førte til, at betjente 3. november om aftenen undersøgte lageret i Tylstrup, hvor vin i pallevis og mange andre ting altså dukkede op. De to tiltalte blev anholdt og efterfølgende varetægtsfængslet. Det fremgår ikke før sagen, der skal for retten mandag, hvordan de to forholder sig til anklagerne.

Referat:
31-årig mand er ifølge anklageskrift involveret i tyveri og hæleri for mere end 1,6 millioner kroner.